Димчо Дебелянов
Нощен час

chitanka.info

Дали налегна буря тъмни клони,

в горите безнадежден сън заспали

след ужасите на размирен ден?

Дали под притаени небосклони

светкавица-сретница се запали

и гине пътник, с огън ограден?

Дали скала се в бездна не отрони,

зъл бродник за безкръстен гроб пожали

и тръгна да го дири ужасен?

О, нощ на поруганите корони,

о, нощ на поруганите скрижали,

самотна, безнадеждна, бди над мен!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.